Aanhangers van Bafana-Bafana, soos die Suid-Afrikaanse nasionale sokkerspan algemeen bekend staan, kyk tydens die Sokker-Wêreldbeker na 'n grootskerm wat deur FIFA in Soweto opgerig is
Suid-Afrika is op 15 Mei 2004 in Zürich deur FIFA gekies as die gasheer vir die FIFA Sokker-Wêreldbekertoernooi in 2010. Volgens FIFA se rotasiestelsel vir die Sokker-Wêreldbekertoernooi in 2010 is slegs aansoeke van Afrikalande aanvaar. Naas Suid-Afrika het Egipte en Marokko ook vir die toernooi gebie. 'n Gemeenskaplike bod van Libië en Tunisië is nie deur FIFA goedgekeur nie. Libië het onder meer duidelik gemaak dat 'n deelname van Israel nie aanvaar sou wees nie. Volgens 'n verklaring van FIFA is Libië se infrastruktuur heeltemal ontoereikend vir 'n wêreldbekertoernooi. Nigerië het sy bod al vroeër teruggetrek. Suid-Afrika het in die eerste ronde van die stemming met veertien stemme teenoor Marokko se tien gewen. Egipte het geen stem gekry nie.
'n Groep van inspekteurs van FIFA het in hul verslaggewing bevestig dat die standaard van Suid-Afrika se vervoerstelsel, telekommunikasie, hotelle en mediese fasiliteite op 'n baie hoë peil en dus goed toegerus is vir die toernooi. Nogtans word die veiligheidsituasie in die land as 'n groot probleem beskou. FIFA vertrou egter daarop dat die Suid-Afrikaanse regering oor die middele en die kundigheid beskik om as gasheer van die toernooi te kan optree.
Die toernooi is deur meeste in Suid-Afrika gesien as 'n kans om die proses van demokratisering en etniese versoening te bevorder. Volgens Suid-Afrika se bod sou die totale beleggings in verband met die toernooi 825 miljoen VSA-dollar beloop. Die organisasiekomitee het beraam dat die inkomste in verband met kaartjieverkope €467 miljoen sou wees. Plaaslike borge se bydraes sou 47 miljoen beloop.
In die winter van 2006 was die boubedrywighede by die vier nuwe stadions en die modernisering van die bestaande geriewe egter nog nie begin nie. Persberigte, waarvolgens FIFA reeds oorweeg het om die toernooi na 'n ander land te verskuif, was volgens die organisasie op vals gerugte gegrond.
Die oorverdowende geraas van toeskouers wat die Vuvuzela tydens wedstryde blaas kan deurgaans gehoor word. Na verskeie klagtes het FIFA besluit om nie die blaasinstrument tydens wedstryde te verban nie, aangesien dit as 'n inheemse kulturele element beskou is.
Na die FIFA Sokker-Wêreldbekertoernooi in 2010 het FIFA 'n verslag gepubliseer waarin al die deelnemende spanne geranglys is volgens vordering in die kompetisie, algehele resultate en kwaliteit van die meedinger. Die ranglys vir die 2010-toernooi is soos gevolg: